Elvebakken videregående skole

Elvebakken videregående skole er en videregående skole som ligger på Vestre Elvebakke 3 i bydel Grünerløkka. Skolen er med sine ca 1 350 elever en av Oslos største skoler. Elvebakken har i senere år hatt størst søkermasse og høyest inntakskrav i Oslo. Da skolen ble etablert i 1921, fikk den navnet Kristiania Fag- og Forskole for Håndverk og industri i 1925 og het fra 1948 Oslo Yrkesskole. Den fikk sitt nåværende navn i 1976. 
Skolen ligger nær både buss- og trikkeholdeplasser ved Hausmanns gate, like ved Akerselva, Hausmania Kulturhus og nyåpnede Vega Scene.


== Utdanningstilbud ==
Skolen tilbyr fem utdanningsprogram:

Medier og kommunikasjon
Informasjonsteknologi og medieproduksjon
Elektro og datateknologi
Studiespesialisering
Studieforberedende kunst, design og arkitektur (KDA) (tidligere studiespesialisering med formgivningsfag)


== Historie ==

Mot slutten av 1800-tallet skjedde det en rask industriell og teknologisk utvikling i Kristiania. Industribedriftene og håndverkerne la om driften, og mestrene fikk stadig mer å gjøre med forretninger. Behovet for en egen faglig opplæringsinstans var stort. Frisørmestrene var de første til å gjøre noe med dette problemet. De opprettet egne skoler for lærlingene sine. Siden ble skoletilbudet utvidet til også å gjelde andre fagområder. Det ble etablert teknisk rettede søndagsskoler og aftenskoler. Skolene var spredt på elleve forskjellige steder rundt i byen og undervisningen var i hovedsak teoretisk. Behovet for en felles skole med teoretisk og praktisk undervisning for alle håndverks- og industrilinjer meldte seg raskt. Håndverks- og industriforeningen påtok seg oppgaven å finne en skole som kunne romme all undervisning. I 1921 ble en ærverdig, gammel bygård med buede vinduer og datidens snirklete arkitektur beliggende i Østre Elvebakke kjøpt og ombygd til skole. Den ble utvidet med flere nybygg på de tilstøtende tomtene. Skolen het fra 1925 Kristiania Fag- og Forskole for Håndverk og industri. Bygget ble bygget om i 1938 og kunne da ta imot rundt 400 elever og lærlinger.Rektor Klaus Torgård tok over skolen i 1947 og året etter ble skolens navn forandret til Oslo Yrkesskole. Da Sogn videregående skole ble bygget ferdig i 1961, ble større deler av tilbudene ved Oslo Yrkesskole flyttet til Sogn. Rektor Torgård ble med dit, og ledet begge skolene derfra frem til 1968.I 1969 var det behov for å utvide Oslo Yrkesskole. Naboskolen i Osterhaus' gate, Framhaldsskolen for jenter (1932–1969) ble lagt ned og bygget overtatt av yrkesskolen. Skolebygget var fra 1873 da Christiania Borgerskole holdt til der. Bygget er siden overtatt av Oslo Voksenopplæring Rosenhof som har etablert en avdeling her.I 1976 kom «Lov om videregående opplæring», og skolens navnet ble endret fra Oslo yrkesskole til Elvebakken videregående skole.De gamle håndverks- og industribyggene langs Akerselva ble etter hvert transformert til moderne media- og innovasjonssentre. Elvebakken videregående skole måtte tilpasses utviklingen, og i 2005 flyttet hele skolen fra Osterhaus' gate og inn i nye, moderne lokaler i Vestre Elvebakke 3. Gamle yrkesfaglige røtter er ivaretatt på programområdene medier og kommunikasjon, elektrofag og design og håndverk. Skolen tilbyr også et utdanningsprogram for studiespesialisering, med blant annet fordypning i formgiving, fysikk og kinesisk.Et stadig økende elevtall medførte at skole igjen utvidet ved å bygge fysikk og kjemisaler i Østre Elvebakke 1. Disse stod ferdige høsten 2009, og ble kalt "H-bygget".I 2017 ble også "S-bygget" opprettet som eget bygg for kunstlinjene på skolen. 


== Rektorer ==
Klaus Torgård var skolens første rektor. Han ble med til Sogn da Oslo Yrkesskole ble delt i 1961, og var rektor for begge skolene frem til 1968, da de ble delt.

1947–1968: Klaus Torgård (til Sogn Yrkesskole)
1968–: Fredrik Reisegg
1997–2019: Per Solli
2019: Espen Rueness (fungerende)
2020–: Camilla Hauren Leirvik


== Skolebygningen ==

Den nye skolebygningen stod ferdig i 2005, utført av Arkitektpartner. Bygget har U-form med 3 til 6 etasjer som tilbygg til den gamle skolebygningen. Skolen er utstyrt med kantine drevet at eksterne, private næringsdrivende. Skolens auditorium er utformet for konserter, TV-sendinger, forestillinger, forelesninger og kino. Ved TV-sendinger gis det mulighet for flerkameraproduksjon, der elevene selv har regien. TV-produksjonene kan streames live ut på info-skjermene over hele skolen, eventuelt på Internett. Mot Hausmanns gate omslutter skolen Oslo sentrum baptistkirke, som har sin fasade med skolebygningen på begge sider.
Skolebiblioteket har en rekke grupperom og et multimediarom, i tillegg til den vanlige utlånedelen med bøker og PC-er. Multimediarommet inneholder en PlayStation 3, sittegrupper og iPod-lyttestoler til elevenes disposisjon. Skolen har også lydstudio, blackbox (fotostudio) og fem redigeringsrom, for elevene på medier- og kommunikasjon.
Skolens undervisning baserer seg på basemetoden, som vil si at elevene får jobbe i fleksible rom der ingenting har sin faste plass, og ting lett kan møbleres for et bestemt formål. Realfagsenteret på Elvebakken ble åpnet høsten 2009, ca. 1600 m² fordelt på tre etasjer. Senteret har laboratorier for både kjemi, biologi og naturfag, og spesialrom for både geofag, fysikk og teknologi og forskningslære. Høsten 2010 fikk skolen bygget er bølgebasseng på 3 x 6 meter med vindtunnel, digital måleutstyr til bruk for forskning og opplæring.


== Elvebakkenrevyen ==

Elvebakkenrevyen er skolens årlige, elevdrevne revyoppsetning, og har hatt oppsetninger siden 2002.

2022: "Ekko" (Terningkast 6 i Aftenposten)2020: "Døden." (Terningkast 5 i Aftenposten)2019: «Kjøss meg på munnen» (Terningkast 6 i Aftenposten)2018: «Vi må snakke om miljø» (Terningkast 6 i Aftenposten)
2017: «Mellomrom» (Terningkast 6 i Aftenposten)
2016: «Ut og stjæle paller» (Terningkast 6 i Aftenposten)
2015: «Uten en tråd» (Terningkast 6 i Aftenposten)
2014: «7» (Terningkast 5 i Aftenposten)
2013: «Nextopia» (Terningkast 6 i Aftenposten, vinner av Revyprisen 2013)
2012: «Der ingen skulle tru at nokon kunne bu» (Terningkast 6 i Aftenposten, vinner av Revyprisen 2012)
2011: «.» (Terningkast 6 i Aftenposten)
2010: «Jeg har en drøm» (Terningkast 6 i Aftenposten)
2009: «History» (Terningkast 6 i Aftenposten, vinner av Revyprisen 2009)
2008: «Prinsessa som ingen kunne målbinde» (Terningkast 6 i Aftenposten, vinner av Revyprisen 2008)
2007: «Jakten på Elvis, Gud og hvermann» (Terningkast 5 i Aftenposten)
2006: «Lek» (Terningkast 4 i Aftenposten)
2005: «As Time Goes By» (Terningkast 6 i Aftenposten)
2004: «Et lite stykke Norge» (Terningkast 5 i Aftenposten)
2003: «Kafe Elvebakken»
2002: «Tenke Sjæl»


== Priser ==
Elvebakken-elever har mottatt en rekke priser gjennom årene.

Fra Ocean Space Race2017:
Vindturbinklassen: Elvebakken vinner den sammenlagte prisen for beste vindturbin med en poengsum på 51,8 poeng. Design av: Erlend H. Hovden, Johanne Grindahl, Odin Heier og Pawel Kuchniack
Fra Ungt Entreprenørskap2010:
Oslo Innovation Camp: Elvebakken vinner for andre år på rad. Elvebakkens lag designet et høyhastighets frakteskip hvor skroget var inspirert av golfballoverflate.
Fylkesmesse i Oslo: Elvebakken vinner 10 av totalt 15 priser. Blant annet beste ungdomsbedrift, beste utstilling, beste nettsted, beste kulturbedrift. Multifilm UB tar fem av disse prisene.
2009:
Oslo Innovation Camp: Vinner av konkurransen med «Mulighetenes Plattform».Gullregnet2013:
Skyld: Vinneren av beste film. Regissert av Shani Hobashi, produsert av Eliott Endresen, Julie Fostervoll Lange, Shani Hobashi og Sindre Carolin Hansen.
2012:
Eg kan tale med fuglar: Vinneren av beste film. Regissert av Håkon Anton Olavsen, produsert av Håkon Anton Olavsen, Petter Aaberg, Sindre Hansen og Torjus Hembre Singstad.Amandusfestivalen2009:
Tykt og tynt: Vinneren av beste fiksjon, fagpris og publikumsprisen. Regissert av Erika Calmeyer, produsert av Anders Bergh, Christer Egon Eckermann, Erika Calmeyer, Jakob Schøyen Andersen, Kyrre Lien, Martin L. Flatmoen og Stian Thorvaldsen.
Et liv uten rytme: Vinneren av beste dokumentar. Regissert av Marianne Braastad.2006:
Den Lille Røde Sauen: Vinneren av beste animasjonsfilm. Laget av: Andrea Fritsvold, Hanne Fossaa Eriksen, Hans Jørgen Wærner, Marcus Janson, Tore Askildsen.


== Galleri Elvebakken ==
Galleri Elvebakken (Galleri E) er et prosjekt med mål å framheve unge kunstnere, startet i 2007 av noen av skolens elever ved elevorganisasjonen Elvebakken Kulturråd. Galleriet skal gi elever fra Oslo mulighet til å stille ut sine verker.


== Markante tidligere elever (alumni) ==
Sonja av Norge (1937–)
Elling Borgersrud (1975–)
Aslak Borgersrud (1978–)
Flu Hartberg (1979–)
Sichelle (1988–)
Jakob Schøyen Andersen (1990–)
Vincent Dery (1990–)
Erlend Mørch (1994–)
Cezinando (1995–)
Ulrikke Falch (1996–)
Andrea Berntzen (1998–)
Adam Ezzari (1998–)
Vetle Qvenild Werring (2000–)
Herman Dahl (2002–)


== Referanser ==


== Eksterne lenker ==
(en) Elvebakken videregående skole – kategori av bilder, video eller lyd på Commons